**Knut Hamsun: Utdrag fra to foredrag (kan omarbeides/forkortes)**

Norsk litteratur (utdrag)

*Er det noen* mann i vår litteratur som har skapt "karakterer" i all sin stive enkelhet, så er det ham [Henrik Ibsen].

[…] [man ser] aldri på scenen for eksempel en husholderske eller en kokkepike, uten at man straks forstår hva slags mennesker man har for seg; de må ha husholdningsforklær nedover hele forsiden, og så snart de åpner munnen, får man høre sjargong. […] Husholdersken i "De unges forbund" er akkurat den samme karakter som husholdersken i "Rosmersholm"; det kunne være selvsamme menneske, litt yngre bare […]

Saken er den, at Ibsens personer så altfor ofte har vært bare apparater som har stått frem og representert begreper og ideer. Og begreper og ideer kan man snakke såre visvas om. Hva er for eksempel Brand for noe? Brandes sier noe slikt som at Brand er den absolute individhelhet. Ja, det kan jeg gå med på. For den absolute individhelhet er ikke et menneske, men et begrep. Og det er ikke en gang et begrep, det er bare en abstrakt tanke, en regneoppgave […]

Ibsen har skrevet en bok, det er nok; hele hans menighet setter seg til å stirre overtroisk på hans ord og finner dem fortreffelig dunkle. Og tyskerne godter seg og gnir seg i hendene – ah, wunderschön! Og jeg setter meg også til å lese den, og jeg leser og leser […] og jeg sier fortvilet: Djevelen hente deg, så tal da tydelig, menneske! – Nei, den bok slukker alle mine lys.  
[…].   
Og når vi da legger sammen Bjørnson og Ibsen og Kielland og Lie, […] så blir totalinntrykket at den mer er en diktning for de mindre enn for de mest utviklede mennesker i landet.

**sjargong**: dialekt, tjenerspråk

Foredrag fra 1891, hentet fra http://ibsen.nb.no/id/11176025.0

Fra det ubevisste sjeleliv (utdrag)

Hva om nå litteraturen i det hele tatt begynte å beskjeftige seg litt mer med sjelelige tilstander enn med forlovelser og baller og landturer og ulykkeshendelser som sådanne? Man måtte da ganske visst gi avkall på å skrive «typer» – som alle sammen er skrevne før – «karakterer» – som man treffer hver dag på fisketorget. […] Men der ble til gjengjeld flere individuelle tilfeller i bøkene, og disse for så vidt kanskje mer svarende til det sinnsliv som moderne mennesker i nåtiden lever. Vi fikk erfare litt om de hemmelige bevegelser som bedrives upåaktet på de avsides steder i sjelen, den fornemmelsenes uberegnelige uorden, det delikate fantasiliv holdt under lupen, disse tankens og følelsens vandringer i det blå, skrittløse, sporløse reiser med hjernen og hjertet, selsomme nervevirksomheter, blodets hvisken, benpipenes bønn, hele det ubevisste sjeleliv.

Fra *Samtiden*, 1890